বইটি রিভিউ করার সময় আমার মূল ফোকাস ছিল দুটি – প্রথমটি হচ্ছে ভাষা। বইতে যেখানে ইংরেজির বদলে বাংলা শব্দ ব্যবহার করা সম্ভব, সেখানে যেন বাংলা শব্দই ব্যবহার করা হয়, আর বাংলা ভাষাটা যেন একটু সহজ ও প্রাঞ্জল হয়, সেসব নিয়ে বজলুরকে বিস্তর ফিডব্যাক দিয়েছি। বজলুরও নিষ্ঠার সঙ্গে সেসব ফিডব্যাকের অনেকগুলোই গ্রহন করেছে, অনেক যত্ন নিয়ে লেখার চেষ্টা করেছে। দ্বিতীয় বিষয়টি ছিল বইয়ের বিষয়বস্তুর ধারাবািহকতা। আমি নিজে যখন বই লিখি, তখন আমার লক্ষ্য থাকে, শিক্ষার্থীরা যেন বইটি পড়ে বুঝতে ও শিখতে পারে। আমি মনেপ্রাণে একজন শিক্ষক, কিন্তু যেহেতু ক্লাসরুমে পড়ানোর সুযোগ হয় না, তাই আমি ক্লাসে পড়াতে গেলে যেভাবে পড়াতাম, বইতেও সেভাবে লিখি। তাই কোনো নতুন বিষয়ের অবতারণা করা হলে, তার আগে সেটির সঙ্গে শিক্ষার্থীদের বইতে পরিচয় করিয়ে দেওয়া হয়েছে কী না, সেটি গুরুত্বপূর্ণ। এসব বিষয় নিয়ে কয়েকমাস বজলুরের সঙ্গে ইন্টারনেটে আলোচনা করেছি, যার ছাপ বইতে কিছুটা হলেও পড়েছে। অনেক বিষয়ই বলেছি বিস্তারিত ব্যাখ্যা করতে, কিছু কিছু বিষয়ের অবতারণা বাদ দিতে, ইত্যাদি। বজলুরের সঙ্গে এই আলোচনাগুলো থেকে আমিও শিখেছি অনেক।